Mies oli syyttä Vantaan vankilassa lähes puoli vuotta. Kuva: Kimmo Brandt

Mies virui aiheetta vankeudessa liki puoli vuotta, koska kukaan ei ilmoittanut käräjäoikeudelle miehen kiinniotosta. Helsingin hovioikeus piti keskiviikkona antamassaan ratkaisussa voimassa miehelle tuomitut yli 17 000 euron korvaukset.

Tapaus sattui vuonna 2015. Mies oli syytettynä rikosasiassa, jossa oli määrä järjestää käsittely toukokuussa Helsingin käräjäoikeudessa. Mies ei ilmaantunut käsittelyyn, joten oikeus määräsi hänet poissaolevana vangituksi.

Mies otettiin kiinni muutamaa päivää myöhemmin ja toimitettiin Vantaan vankilaan. Kukaan ei kuitenkaan liki puoleen vuoteen ilmoittanut asiasta käräjäoikeuteen.

Vasta lokakuun lopulla käräjätuomari sai asiasta tiedon, ja mies vapautettiin samana päivänä. Syy tietokatkoon ei koskaan selvinnyt.

Oikeus tuomitsi valtion maksamaan miehelle 100 euroa kustakin 172 vapaudenmenetyspäivästä.